**Приложение № 5**

***„Индустриален и логистичен парк – Бургас“******АД (ИЛПБ АД)***

Дружество е създадено през 2012 г., като резултат на партньорството между Община Бургас и „Национална компания индустриални зони“ ЕАД. Към м. октомври 2023 г. капиталът му е в размер на 27 945 700 лв., разпределен в 2 794 570 акции с номинална стойност 10 лв. всяка една, от които 897 519 бр. акции или 32,12% са собственост на Община Бургас, а 1 897 051 бр. акции или 67,88 % - собственост на „Национална компания индустриални зони“ ЕАД.

„Индустриален и логистичен парк – Бургас“ АД разработва две територии, разположени в Промишлена зона „Север” и в Промишлена зона „Юг-Запад“ на гр. Бургас.

След приемането на Закона за индустриалните паркове на 12.03.2021 г., „Индустриален и логистичен парк – Бургас“ АД, регистрира двете територии, като ***Индустриален парк*** – ***Бургас*** – ***Фаза 1*** *и****Индустриален парк*** – ***Бургас*** – ***Фаза 2.***

***Индустриален парк*** – ***Бургас*** – ***Фаза 1***

Разположен на територия от 254 дка, находящи се в Промишлена зона  „Север“ – гр. Бургас. Паркът е стратегически ситуиран до товарна гара и разполага с директна ЖП линия до „Порт Бургас“. Размерите на обособените имоти са малки, поради което парка е подходящ основно за малки и средни компании, развиващи производство и логистика.Инфраструктурата е напълно изградена. Всеки един от имотите е обезпечен с необходимата ВиК инфраструктура, ток, газ и оптика.

Изградена е административна сграда с РЗП 1205 кв.м., в която са създадени условия за цялостното административно обслужване на настоящите и бъдещите инвеститори. Сградата дава възможност за провеждане на конференции, семинари, спортни мероприятия и др. събития, в услуга на бизнеса. Част от помещенията се използват от външни потребители срещу наем.

В парка са привлечени проекти, свързани с леки производства, складова дейност и услуги. Общият размер на заявените инвестиции възлиза над 82 млн. лева, а заявените работни места над 860.

***Индустриален парк*** – ***Бургас*** – ***Фаза 2***

През 2018г. „Индустриален и логистичен парк – Бургас“ АД, с подкрепата на „Национална компания индустриални зони“ ЕАД и община Бургас стартира разработване на Фаза II – нова територия, находяща се в Южната промишлена зона на град Бургас, в близост до Бургаските корабостроителници и пътната връзка за кв. "Меден рудник". Общата площ на индустриалния парк е от около 640 декара.

За територията на Фаза 2 е разработен ПУП, като са обособени 33 урегулирани поземлени имота, както и технически инвестиционен проект за обект: „Улици и техническа инфраструктура в границите на кв. 1, 2, 5, 10 и 4А по плана на Промишлена зона „Юг -Запад“ на гр. Бургас.

Проведени са мероприятия по заравняване на земни маси и изместване на съществуващите електроразпределителни и ВиК съоръжения. Преместена е кабелната мрежа на EVN, изместени са електропроводите на ЕСО и водопроводите на ВиК, като новите трасета са съобразени с предвижданията на ПУП-а. Предстои изграждане на питеен и промишлен водопровод, битова канализация, канална помпена станция, улица-локално платно и др.

Терените са стратегически ситуирани на международния път за Турция, в непосредствена близост до пристанище Бургас, директна връзка с Международно летище и АМ Тракия и поради това интересът към тях е голям. Пример за което е закупеният през 2022 г. терен от 150 000 кв. м. от водеща компания в отбранителната индустрия, върху който ще бъде изграден нов завод за бронирани автомобили по стандартите на НАТО.

Стратегическа посока за развитие на ИЛПБ АД  ще бъде подкрепата за възникващата зелена и кръгова икономика чрез реализиране на енергийно ефективни проекти за чиста енергия, зелен транспорт за запазване устойчивостта на природните ресурси и за икономика, базирана на знанието.

През 2023г. се предвижда развитието и изграждането на втора фаза от „Индустриален и логистичен парк - Бургас“, да продължи както следва :

* **Първи етап:** Етап на разработване и предпроектни проучвания: общо проучване; собственост на земята; предназначение на земята, тип на земята; Подготвителни проучвания: а) дренажни, геоложки проучвания; б) ВиК, енергия, телекомуникации и т.н.)
* **Втори етап:** Проектиране; Подготвителни проучвания; Инженеринг: – Транспорт: пътища (вътрешни пътища и транспортни връзки – връзки, осигуряващи междуградски достъп); типичните пътни отсечки; разположение на всички съществуващи и бъдещи подземни и надземни комунални мрежи; пътно подравняване и планове на пътното разположение; – Водоснабдяване (по възможност две мрежи: една за промишлени цели и една за питейни нужди): вътрешно разпределение; външни връзки, съоръжения за съхранение и пречистване, възможно рециклиране; трансферни тръбопроводи; – Отводнителна система за дъждовна вода: защита от наводнение и вътрешно отводняване. Крайни водосборни източници; – Събиране на канализационните води и обезвреждане: вътрешна мрежа; канализационна пречиствателна станция или друг подходящ краен реципиент. Възможно рециклиране; – Телекомуникации (вътрешни, външни); – Енергоснабдяване (вътрешно разпределение и външни връзки); Газоснабдяване (вътрешно разпределение и външни връзки) – Тръжна документация.
* **Трети етап:** Строителство на инфраструктура.
* **Четвърти етап:** Продажба и/или отдаване под наем на имот или части от тях, подпомагане реализирането на заявените инвестиции и при необходимост предоставяне на допълнителни услуги, включително и поддръжка. Провеждане на обучения и организиране на мероприятия за бизнеса;

„Индустриален и логистичен парк – Бургас” АД ще продължи да работи по следните основни направления: провеждане на активна маркетингова политика за привличане на чуждестранни и местни инвестиции в сектори с добавена стойност; управление на действащия парк и оптимизиране на нейните резултати; идентифициране и развитие на нови индустриални територии; изграждане на високотехнологични центрове.